АҞӘА, мшаԥы 13 – Sputnik, Бадри Есиава. "Ицқьоу Аԥсны" адевиз иаҵагыланы мшаԥы 13 рзы акурорттә сезон аламҭалаз Аԥсны ақалақьқәа: Аҟәа, Гагра, Афон ҿыц рҿы асубботникқәа мҩаԥгахоит ҳәа Sputnik акорреспондент изеиҭеиҳәеит "Аԥсны атранспорт аусзуҩцәа Реидгыла" ахантәаҩы Георги Ачба.
"Мызкы аԥхьаҟа Ахәаахәҭра-ааглыхратә палата ажәалагала ҟанаҵеит иара анапхгарала иаԥҵоу аидгылақәеи агильдиақәеи ареспубликатә субботник мҩаԥыргарц. Ҳара абри ауснагӡатә ҳәарада ҳҽалаҳархәуеит ареспублика атәылауаагьы адгылара ҳарҭап ҳәа ҳгәыӷуеит. Иахәҭоу амаругақәа рыла зегь реиқәыршәара ҳазыхиоуп", — иҳәеит иара.
Ауаажәларра рнырразы Аҟәа ақалақь Ахадара аҟәша аиҳабы Амина Ҳәатышьԥҳа илҳәеит ақалақь Ахадара шазыхиоу асубботникқәа ҩба – мшаԥы 13, 20 рзы рымҩаԥгара.
"Аҟәа ақалақь Ахадара есышықәса акурорттә сезон аламҭалаз асубботникқәа мҩаԥнагоит. Ҳара ҳнапы иануп Аҟәатәи афуникулиор арыцқьара. Иҳавагылар зҭаху зегьы ашьыжь иҳадҵаалар рылшоит", — лҳәеит лара.
Мшаԥы 13 рзы, акурорттә сезон аламҭалаз Аԥсны ақалақьқәа: Аҟәа, Гагра, Афон ҿыц рҿы асубботникқәа мҩаԥгахоит.